b"\n_START_ARTICLE_\nAtakiuoti dangteliai\n_START_PARAGRAPH_\nAtakiuoti dangteliai (rus. \xd0\xb7\xc3\xa1\xd0\xb1\xd1\x80\xd1\x83\xd1\x81, \xd0\xbf\xd0\xb5\xd1\x87\xd0\xb0\xd1\x82\xd0\xba\xd0\xb0 \xd0\xbc\xd1\x91\xd0\xb4\xd0\xb0)\xc2\xa0\xe2\x80\x93 atakiuojant bi\xc4\x8di\xc5\xb3 korius nuimti va\xc5\xa1kiniai kori\xc5\xb3 aku\xc4\x8di\xc5\xb3 dangteliai bei vir\xc5\xa1utin\xc4\x97s aku\xc4\x8di\xc5\xb3 dalis (jei korys yra storas)._NEWLINE_Rusi\xc5\xa1kas terminas rus. \xd0\xb7\xc3\xa1\xd0\xb1\xd1\x80\xd1\x83\xd1\x81 rei\xc5\xa1kia 'u\xc5\xbe ta\xc5\xa1elio' (i\xc5\xa1 rus. \xd0\xb7\xd0\xb0 'u\xc5\xbe' + rus. \xd0\xb1\xd1\x80\xd1\x83\xd1\x81\xd0\xbe\xd0\xba 'ta\xc5\xa1elis'). Taip atakiuotus dangtelius pavadino tod\xc4\x97l, kad jie paprastai ky\xc5\xa1o vir\xc5\xa1 korio r\xc4\x97melio ta\xc5\xa1elio kra\xc5\xa1to ir atakiuojant nuimami atakiavimo \xc5\xa1akute ar nupjaunami peiliu._NEWLINE_Va\xc5\xa1kiniai dangteliais bit\xc4\x97s u\xc5\xbedaro korio akutes, u\xc5\xbepildytas subrendusiu medumi. Tad korio dangteliai rodo, kad toje korio vietoje medus subrend\xc4\x99s. Akutes su nesubrendusiu medumi (turin\xc4\x8diu per daug vandens) bit\xc4\x97s neakiuoja, kad vanduo gal\xc4\x97t\xc5\xb3 b\xc5\xabti i\xc5\xa1garinamas._NEWLINE_Prie\xc5\xa1 sukant med\xc5\xb3 bitininkai atakiuoja korius, o nuimtus dangtelius paprastai sudeda \xc4\xaf specialius sietelius, pro kuriuos i\xc5\xa1varva skystas medus. Kartais dangtelius su medumi duoda bit\xc4\x97ms i\xc5\xa1lai\xc5\xbeyti. V\xc4\x97liau gautus sausus dangtelius perlydo \xc4\xaf va\xc5\xa1ko luitus. I\xc5\xa1 dangteli\xc5\xb3 gaunamas labai \xc5\xa1varus va\xc5\xa1kas._NEWLINE_Dangteli\xc5\xb3 va\xc5\xa1ko spalva priklauso nuo met\xc5\xb3 laiko, or\xc5\xb3 ir bi\xc4\x8di\xc5\xb3 veisl\xc4\x97s. Ne medune\xc5\xa1io metu (ruden\xc4\xaf, maitinant bites cukraus sirupu) bit\xc4\x97s dangteliams va\xc5\xa1k\xc4\x85 ima i\xc5\xa1 sen\xc5\xb3 kori\xc5\xb3, tad dangteliai b\xc5\xabna rudo atspalvio. Paprastai dangteliai b\xc5\xabna i\xc5\xa1 gryno naujo va\xc5\xa1ko, tad u\xc5\xbeakiuot\xc5\xb3 kori\xc5\xb3 dangteliai atrodo prakti\xc5\xa1kai balti, nes po dangteliais b\xc5\xabna plonas oro sluoksnelis. Tiesa, kaukazin\xc4\x97s bit\xc4\x97s akutes dangteliais dengia nepalikdamos oro tarpeli\xc5\xb3, tod\xc4\x97l j\xc5\xb3 dengti koriai atrodo tams\xc5\xabs.\n_START_SECTION_\nPanaudojimas\n_START_PARAGRAPH_\n\xc5\xa0vie\xc5\xbeiai atakiuoti dangteliai su medumi, ypa\xc4\x8d jei k\xc4\x85 tik i\xc5\xa1imti i\xc5\xa1 avilio ir koriai dar \xc5\xa1ilti, da\xc5\xbenai valgomi. Tokie dangteliai kramtomi ir i\xc5\xa1 j\xc5\xb3 i\xc5\xa1\xc4\x8diulpiamas medus. Po to lik\xc4\x99s sukramtyto va\xc5\xa1ko gumul\xc4\x97lis i\xc5\xa1spjaunamas ir dedamas prie kitos va\xc5\xa1ko \xc5\xbealiavos lydymui. Kartais teigiama, kad sukramtytas ir nurytas dangteli\xc5\xb3 va\xc5\xa1kas teigiamai veikia vir\xc5\xa1kinimo trakt\xc4\x85, skatina jo raumen\xc5\xb3 veikl\xc4\x85._NEWLINE_Gydymo medumi \xc5\xa1alininkai labai vertina dangtelius su medumi."